Mál rúmlega fimmtugs karlmanns sem ákærður er fyrir fjölda grófra brota gagnvart börnum er mun umfangsmeira en fyrstu fréttir gáfu til kynna. Maðurinn er ákærður fyrir sautján brot á fimm börnum en lögregla rannsakar tugi brota til viðbótar samkvæmt heimildum fréttastofu. Fjölgað var í starfsliði Barnahúss vegna þessa máls.
Maðurinn hefur setið í gæsluvarðhaldi síðan í nóvember. Hann er ákærður fyrir brot gegn fimm börnum; stúlkum á grunnskólaaldri. Elsta málið er fjögurra ára gamalt. Hann er meðal annars ákærður fyrir kynferðislega áreitni, kynferðisbrot og hafa nauðgað stúlkunum fimm. Auk þess er hann sagður hafa látið stúlkurnar senda sér kynferðislegt myndefni og svarað þeim í sömu mynt.
Aðalmeðferð málsins fór fram í Héraðsdómi Reykjaness í síðasta mánuði. Búist er við að dómur falli á næstu dögum. Fjöldi annarra brota gegn enn fleiri börnum eru til rannsóknar hjá lögreglu og Kolbrún Benediktsdóttir héraðssaksóknari staðfestir það í samtali við fréttastofu. Hún segir að aðeins hafi verið gefin út ákæra fyrir hluta brotanna þar sem ekki sé heimilt að halda sakborningum í gæsluvarðhaldi lengur en í tólf vikur án þess að ákæra sé birt. Sé ákæra ekki gefin út innan þess tíma sé sakborningum sleppt úr haldi.
Úlfar Lúðvíksson, lögreglustjóri á Suðurnesjum, segir að málið sé stórt og umfangsmikið en vill ekki tjá sig að öðru leyti.
Málið er raunar svo umfangsmikið að fjölga varð stöðugildum í Barnahúsi. Ólöf Ásta Farestveit, forstjóri Barna- og fjölskyldustofu, staðfestir það. Mikið álag hafi verið í Barnahúsi í heimsfaraldrinum og að heimild hafi fengist til að ráða í eitt og hálft stöðugildi, meðal annars vegna þessa máls.
Brot mannsins geta varðað við allt að sextán ára fangelsi. Ekki eru þó fordæmi fyrir því að lagaramminn sé fullnýttur í kynferðisbrotamálum hér á landi.
Maður sem er ákærður fyrir fjölda grófra brota gegn fimm börnum er grunaður um tugi annarra brota á enn fleiri börnum. Fjölgað var í starfsliði Barnahúss vegna álags.